[Foto's] Twee vas oor groot hoeveelheid perlemoen - Maroela Media
Twee mense is in hegtenis geneem nadat die polisie 'n bakkie op die N2-hoofweg in Kaapstad afgetrek en op 'n groot hoeveelheid perlemoen beslag gelê het.
Konst. Noloyiso Rwexana, woordvoerder van die polisie, het gesê polisiebeamptes van die honde-eenheid was op patrollie toe hulle 'n verdagte bakkie met getinte vensters naby Macassar opgemerk het.
"Beamptes het die bakkie deursoek, maar niks gevind nie. Nadat hulle egter 'n rubbermat agter op die bakkie opgetel het, het hulle skroewe gesien. Hulle het die skroewe losgemaak en op twee vals kompartemente afgekom."
Volgens Rwexana is verskeie plastieksakke met perlemoen in die kompartemente gevind. "Die 32-jarige bestuurder van die bakkie en 'n 20-jarige passasier is in hegtenis geneem."
Rwexana het gesê die verdagtes is na die Macassar-polisiestasie geneem, waar die perlemoen getel is. "Daar was 840 stukke perlemoen. Die perlemoen moet nog geweeg word, maar die waarde daarvan is aansienlik."
Die verdagtes sal Maandag in die Strand-landdroshof verskyn.
Tog doen die owerhede niks as hulle ingelig word dat groepe van tot 20 stropers besig is om helder oordag te stroop nie. Dit wil voorkom asof hulle wag tot die perlemoen bymekaar gemaak is en dan toeslaan op die vrag, en dit konfiskeer. Meer geld vir hulle?